ویرجینیا وولف-ون «شخصی بیر اوتاق» (یا بعضی ترجمهلره گؤره «اؤوزنه عاید بیر اوتاق») اثرینین یازی اوسلوبو ائلهدیر کی اونو، قادین ادبیاتی اوزرینده یازیلمیش تنقیدی بیر آراشدیرما اثری، یوخسا بیر پووئست و یا رومان (عمومیتله فانتاستیک (تخیلی) اثر) ژانریندا یازیلدیغینی اوخوجو آییرد ائده بیلمیر. بو، نه اینکی ساده اوخوجو حتتا پروفسیونال و ادبیات نظریهلرینی تدقیق ائدن بؤیوک ادبیاتشناسلار آراسیندا دا شوبهه دوغوران بیر ادبی اثردیر. چونکی اثره تحکیه (روایت) قاتقیلاری قاتماسی ایله یاناشی دؤورونون و اؤزوندن اؤنجه قادین ادبیاتی حاقدا یازیلان اثرلره تنقیدی باخیش ایله یاناشماسی ایله ایرهلی گئدیر. آرادا روایت، فانتاستیکلشیر، درحال سونرا فانتازی اورتادان قالدیریلیر و یازار گوندهلیک گئرچکلیکلر اوزرینده دوشونجهلرینی فورمالاشدیریر. بونا گؤره بعضیلری بو اثری “پووئست”، بعضی لری ایسه «ائسسه» آدلاندیریرلار.
یازیچی اؤزوندن اؤنجه یازیلان اثرلرین فورما، و خصوصیله قادین موضوعسو اوزرینده یاناشدیقلاری دویغو و دوشونجهلره سیاحت ائدرکن، زامانینا قدر توخونولمایان موضوعلاری اورتایا قویور. ویرجینیا وولف نییه قادین یازارلاری آراسیندا شکسپیر کیمی داهی یازیچی اولمادیغی سوالینی اورتایا قویاندان سونرا، اؤزو ده جاوابلاندیریر. اونون فیکرینجه بونون سببی، قادین یازارلارینین مادی گلیرینین و مادی گلیره سؤیکهنن یازماق اوچون اؤزل اوتاغینین اولماماسیندان ایرهلی گلیر. چونکی قادین ائوده اولارکن، مطبخه، اوشاغا یئتیشمک مسئلهسی اونون فیکرینین داغینیقلیغینا گتیریب چیخاریر. اؤزل اوتاغی اولان یازیچی ایسه، آرخایینلیقلا یازیب یارادارکن شکسپیر کیمی داهیلیینی ده اورتایا قویا بیلمهسینی وورغولاییر. اونون فیکرینجه تاریخ بویو قادینین اقتصادی مستقللییی اولمادان دئمهیه ده سؤزو اولماییبدیر. اوزاق باشی کیشیلر طرفیندن یازیلان بدیعی اثرلرین اوبرازی اولوبدور قادین. بو اثرده یازیچی یئنی قادین ادبیاتینین مانیفئستینی اورتایا قویور.:
«[قادین] پوئزییانی سطیر-سطیر ایشغال ائدیب، لاکین تاریخده آدی یوخدور. ادبیاتدا کراللارا، فاتحلره حؤکم ائدیر، لاکین گئرچک حیاتدا عائلهسی بارماغینا زورلا اوزوک تاخیر… ادبیاتدا دوداقلاریندان اَن تأثیرلی سؤزلر، اَن درین فیکیرلر سوزولور، لاکین حقیقت بودور کی، یازینین اوزون اوخویا بیلمیر… »(ص۵۲).
* شخصی بیر اوتاق، ویرجینیا وولف / کؤچورن: سعیده حسنپور / سونا نشریاتی ۱۴۰۱.
azb_Arab azb_Arab azb_Arab azb_Arab